กรมควบคุมโรค เผยวัคซีนไข้หวัดใหญ่ตามฤดูกาลบางส่วนถึงไทยแล้ว เร่งจัดทำแนวทางฉีดอย่างไรให้ปลอดภัยช่วงมีสถานการณ์โควิด-19
กรมควบคุมโรค เผยวัคซีนไข้หวัดใหญ่ตามฤดูกาลบางส่วนถึงไทยแล้ว เร่งจัดทำแนวทางฉีดอย่างไรให้ปลอดภัยช่วงมีสถานการณ์โควิด-19  นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า เนื่องจากปีนี้มีสถานการณ์โรคโควิด-19 ดังนั้นวัคซีนป้องกันโรคไข้หวัดใหญ่ประจำฤดูกาลที่ทำกันเป็นประจำทุกปีนั้น ในปีนี้ต้องดำเนินการให้เร็วขึ้น จากปกติจะฉีดฟรีแก่ 7 กลุ่มเสี่ยง ได้แก่ ผู้สูงอายุ หญิงตั้งครรภ์ คนอ้วน ผู้มีโรคประจำตัว และเด็กเล็ก ช่วงปลายเดือนพฤษภาคมถึงต้นเดือนมิถุนายน แต่ปีนี้ต้องฉีดให้เร็วขึ้น สำหรับการจัดซื้อวัคซีนป้องกันโรคไข้หวัดใหญ่นั้น จะแบ่งการสั่งซื้อเป็น 2 ส่วน คือ ส่วนของสำนักงานหลักประกันสุขภาพแห่งชาติ (สปสช.) ประมาณ 3 ล้านโดส เป็นวัคซีนป้องกันไข้หวัดใหญ่ 3 สายพันธุ์ หวังผลเพื่อลดความรุนแรงของโรค ลดการเสียชีวิต ใน 7 กลุ่มเสี่ยง อีกส่วนจัดซื้อโดยกรมควบคุมโรค เป็นวัคซีนป้องกันโรค 4 สายพันธุ์ เพื่อลดการป่วยในกลุ่มบุคลากรทางการแพทย์สาธารณสุข และอื่นๆ ที่กำหนด อย่างไรก็ตาม การจัดซื้อวัคซีนไข้หวัดใหญ่นั้นเป็นการวางแผนล่วงหน้า และสั่งซื้อก่อนจะมีสถานการณ์การระบาดของโรคโควิด-19 เรื่องราคาจึงไม่เป็นปัญหา ขณะนี้วัคซีนบางส่วนมาถึงประเทศไทยแล้ว ซึ่งต้องเร่งฉีดให้เร็วก่อนเข้าฤดูฝน มิฉะนั้นหากต้องเจอทั้งไข้หวัดใหญ่ตามฤดูกาล และโรคโควิด-19 อาจทำให้การวินิจฉัยยากขึ้น ทั้งนี้วัคซีนไข้หวัดใหญ่จะยังคงฉีดให้กลุ่มเดิม แต่สิ่งที่ต้องพิจารณาเพิ่มเติมคือ ต้องมีการกำหนดแนวทางวิธีการปฏิบัติเพื่อลดการมาฉีดวัคซีนที่โรงพยาบาล หากดำเนินการต้องปฏิบัติตามแนวทางการเว้นระยะห่างทางสังคม เพื่อป้องกันการแพร่ระบาดของโรคโควิด-19